《题醉月亭》
宋代·刘鉴

采石江头李太白，狂不奈烦宫锦窄。
赤壁矶下苏东坡，一叶锦锦凌风波。
当时有月并有酒，和酒和月吞入口。
酒肠得月冷于冰，化作瑰辞喧宇宙。
两首赋，百篇诗，
千秋万古称绝奇。两翁不作归来鹤，
玉宇琼楼寒漠漠。若得长江变泼醅，
少住人间亦差乐。望圆晦缺秋复春，
古来明月今来人。我时举酒问明月，
月亦团团应不得。铁如意，
玉唾壶。我歌君和声呜呜，
烂醉起舞嗔人扶。问影莫是李与苏，
月中仙子知得无。